钦定古今图书集成/明伦汇编/氏族典/第382卷 > 李安
## 钦定古今图书集成/明伦汇编/氏族典/第382卷 > 李安

按《蜀录》，安字武龙，少养于外家罗氏。元康元年，避地
入蜀，从特征伐，以勇烈闻。特遂子之。骁骑将军骧引
为帐下督护，数有战功，甚见信爱。罗尚遣符成、隗伯
攻郫城，骧逆战不利，被伤落马，卧未能起，士众皆散，
唯安与任回在左右。隗伯率数千骑来叱安曰：“武龙
吾所取有人，卿宜避我去。”安瞋目呵之曰：“吾不相与！”
因跃马直前刺之，伯逡巡而退。